Občina Trzin na podlagi Odloka o spremembah Proračuna Občine Trzin za leto 2017 (Uradni vestnik OT, št. 15/16) in Pravilnika o sofinanciranju programov in prireditev društev, klubov, zvez in drugih organizacij zunaj področij kulture, športa in humanitarnih dejavnosti v Občini Trzin (Uradni vestnik OT, št. 8/11, 10/15 in 15/16) objavlja**:**

**JAVNI RAZPIS ZA SOFINANCIRANJE PROGRAMOV VETERANSKIH IN DOMOLJUBNIH ORGANIZACIJ**

**V OBČINI TRZIN ZA LETO 2017**

Naziv in sedež naročnika: Občina Trzin, Mengeška cesta 22, 1236 Trzin.

1. **Predmet razpisa**

Javni razpis za sofinanciranje programov veteranskih in domoljubnih organizacij v občini Trzin za leto 2017 (v nadaljevanju razpis) je namenjen sofinanciranju dejavnosti in programov navedenih organizacij, ki imajo sedež v občini Trzin oziroma delujejo na območju občine Trzin.

1. **Pogoji za prijavo**

Upravičenci do dodelitve proračunskih sredstev po tem razpisu so društva, klubi, zveze in druge organizacije (veteranska, domoljubne ipd.):

* ki so registrirani v skladu z zakonom o društvih za opravljanje programov na področju ustrezne dejavnosti društev,
* ki imajo sedež v Občini Trzin ali ki imajo sedež v drugi občini in je med člani vsaj 10 občanov Občine Trzin in pod pogojem, da v Občini Trzin ni istovrstnega društva, kluba, zveze oz. organizacije,
* ki delujejo najmanj eno leto in
* ki opravljajo neprofitno dejavnost.

Pod druge organizacije spadajo prostovoljna združenja občanov na podlagi članstva (npr. združenja, asociacije, zveze ipd.), ne spadajo pa zavodi, samozaposleni, samostojni podjetniki ipd.

Prijavitelji lahko kandidirajo le s programi oziroma prireditvami, ki bodo realizirani najkasneje do 13.12.2017, kar je tudi skrajni rok za uveljavljanje zahtevkov.

1. **Višina razpoložljivih sredstev**

Razpisuje se2.700,00 EUR, sredstva so zagotovljena na proračunski postavki PP 0249.

1. **Merila za vrednotenje prijavljenih programov**

Sredstva v maksimalni višini 2.700,00 EUR (PP 0249) bodo razdeljena med kandidate skladno s Pravilnikom o sofinanciranju programov in prireditev društev, klubov, zvez in drugih organizacij zunaj področij kulture, športa in humanitarnih dejavnosti v Občini Trzin. Merila za izbor so navedena v 8. členu Pravilnika, ki je del razpisne dokumentacije, podrobnejši kriteriji pa so določeni s tem razpisom.

**4.1. Kriteriji za sofinanciranje programov veteranskih in domoljubnih organizacij:**

|  |  |
| --- | --- |
| **Kriterij** | **Število točk** |
| **Število članov s stalnim prebivališčem v Občini Trzin** (obvezno priložiti seznam)  |
| - do 20 članov | **20** |
| - od 21 do 50 članov | **40** |
| - nad 51 članov | **60** |
| **Organizacija prireditve občinskega pomena v Občini Trzin (spominske svečanosti, proslave, itd.)** | **50** |
| **Prijavljen program dela za leto 2017** | **40** |
| - je pomemben za Občino Trzin**\***KRITERIJ za pridobitev točk v tej kategoriji (vsak izpolnjen kriterij prinese 5 točk, skupaj največ 20 točk): 1. razvijanje in spodbujanje domoljubja ter ohranjanje zgodovinskih izročil na območju Občine Trzin; 2. skrb za spominska obeležja v Občini; 3. izdajanje publikacij in glasil ter 4. seznanjanje javnosti z delovanjem društva prek spletnih strani in drugih javnih občil. | 20 |
| - je dostopen javnosti | 20 |

Največje možno število točk je 150. Program se bo sofinanciral v višini števila pridobljenih točk in vrednosti točke, ki se določi glede na seštevek točk vseh prijavljenih programov ter višino razpisanih sredstev.

1. **Obvezni sestavni deli prijave**

Vsak prijavitelj predloži:

* izpolnjen obrazec Prijava na razpis (Obrazec 1),
* izpolnjen obrazec na katerem navede programe in prireditve, s katerimi se prijavlja (Obrazec 2),
* finančni načrt programa/ov (Obrazec 3),
* izjava.

Vsi obrazci naj bodo izpolnjeni v elektronski obliki in podpisani s strani zastopnika ter žigosani.

1. **Upravičenost stroškov**

Stroški in izdatki so upravičeni, če:

* so s projektom neposredno povezani, so potrebni za njegovo izvajanje in so v skladu s cilji projekta,
* so dejansko nastali za opravljena dela, dobavljeno blago ali izvedene storitve in je upravičenka oziroma upravičenec dostavil dokazilo o plačilu,
* so prepoznani in preverljivi v skladu s skrbnostjo dobrega gospodarjenja,
* nastanejo in so plačani v obdobju upravičenosti,
* podprti s kopijami izvirnih dokazil.

Nematerialni prispevki v obliki prostovoljnega dela, ki jih prijavitelj izkaže oziroma predvidi v finančnem načrtu se upoštevajo do višine 10% po tem razpisu dodeljenih sredstev. Ocenjena vrednost opravljenega prostovoljskega dela se v skladu z 21. členom Pravilnika o področjih prostovoljskega dela in vpisniku (Uradni list RS, št. 48/11, 60/11 in 29/16) vrednoti za organizacijsko delo 13 EUR/uro, za vsebinsko delo 10 EUR/uro in drugo prostovoljsko delo 6 EUR/uro.

1. **Rok za prijavo na razpis in obravnava prijav**

Prijave na razpis morajo prispeti na vložišče Občine Trzin do četrtka, **11.5.2017 do 12.00 ure** v zaprti kuverti s pripisom **»RAZPIS VETERANI 2017 – ne odpiraj«.** Vse prijave prispele po roku, se bodo štele za prepozne in bodo s sklepom zavržene.

Postopek izbire in ocenjevanja prijav bo vodila strokovna komisija, imenovana s strani župana Občine Trzin. Odpiranje vlog bo potekalo predvidoma v petek, 12.5.2017 na sedežu Občine Trzin, Mengeška cesta 22, 1236 Trzin.

Strokovna komisija, pristojna za odpiranje, pregled in vrednotenje vlog oziroma prijav bo prijavitelje, katerih prijave ne bodo popolne oziroma izpolnjene v skladu s tem razpisom ali Pravilnikom o sofinanciranju kulturnih dejavnosti v Občini Trzin, pozvala, da prijave v roku 5 dni dopolnijo.

Po roku iz prejšnjega odstavka popravljanje in dopolnjevanje vlog oziroma prijav ne bo več mogoče. Strokovna komisija bo v postopku vrednotenja vlog oziroma prijav še vedno nepopolne vloge izločila in upoštevala samo popolne.

O izidu razpisa bodo prijavitelji s sklepom obveščeni v 30 dneh po končanem razpisu. Zoper ta sklep je možen ugovor županu v roku 8 dni od prejema sklepa. Odločitev župana je dokončna.

Z izbranimi izvajalci bodo sklenjene pogodbe o sofinanciranju, v katerih bodo podrobneje opredeljene medsebojne pravice in obveznosti.

1. **Terminski plan porabe sredstev**

S tem razpisom dodeljena sredstva morajo biti porabljena v letu 2017. Skrajni rok za predložitev zahtevkov za izplačilo je 13.12.2017.

1. **Razpisna dokumentacija in obrazci**

Vsi dokumenti in predloge obrazcev bodo objavljeni na spletni strani Občine Trzin. Za informacije v zvezi z razpisom je pristojen Matjaž Erčulj, strokovni sodelavec za družbene dejavnosti (matjaz.erculj@trzin.si ali na 01 564 45 44).

1. **Končna določba**

Ta razpis se objavi v Uradnem vestniku Občine Trzin in začne veljati naslednji dan po objavi.

 Župan

Številka zadeve: 41010-0003/2017-1 Peter LOŽAR l.r.

Datum: 26.4.2017